Diari Oficial de la Generalitat Valenciana


Sumari del DOGV 5150, del 07-12-2005 (2005/13834)

ORDE de 17 de novembre de 2005, de la Conselleria de Sanitat, per la qual establix les normes per a la concessió de subvencions destinades a finançar programes/activitats de prevenció de la sida i d'atenció psicosocial a pacients seropositius al VIH que es porten a terme en l'àmbit territorial de la Comunitat Valenciana durant l'exercici de 2006.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5150

Data del DOGV
:   07-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13776


Data del document
:   17-11-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * problema social
    * SIDA
    * ajuda pública
    * medicina preventiva
    * suport econòmic
    * organització no governamental

ORDE de 17 de novembre de 2005, de la Conselleria de Sanitat, per la qual establix les normes per a la concessió de subvencions destinades a finançar programes/activitats de prevenció de la sida i d'atenció psicosocial a pacients seropositius al VIH que es porten a terme en l'àmbit territorial de la Comunitat Valenciana durant l'exercici de 2006. [2005/X13472]
  
La Conselleria de Sanitat, a través de la Direcció General de la Salut Pública, dins de les línies prioritàries de la política sanitària, considera mitjançant esta orde impulsar els programes i projectes de prevenció de la transmissió del VIH/sida, així com potenciar els programes/activitats d'atenció psicosocial a les persones afectades per l'epidèmia.
  
Per a la Conselleria de Sanitat, la pandèmia pel VIH/sida i el seu impacte a la Comunitat Valenciana suposa un motiu d'especial interés atés que les estratègies preventives han d'adaptar-se a les necessitats concretes derivades d'este problema de salut i ha d'intensificar les mesures encaminades a determinats nuclis de població, en els quals l'epidèmia incidix més intensament.
  
Per això, s'insta a la col·laboració de tots els professionals de la salut i al compromís de totes les organitzacions i institucions implicades en la lluita contra la sida. Esta orde establix també els requisits mínims que han de tindre les organitzacions no governamentals sense intenció lucrativa que demanen subvenció com a garantia de l'eficàcia i eficiència de les actuacions finançades.
  
En atenció d'estes consideracions i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià, i d'acord amb el que establixen la Llei 38/2003, de 17 de novembre, l'article 47.11 del Text Refós de la Llei d'Hisenda Pública Valenciana de la Generalitat Valenciana, modificat per la Llei 9/1999, de 30 de desembre, de mesures fiscals, de gestió administrativa i financera i d'organització de la Generalitat Valenciana, el Decret 26/2005, de 4 de febrer, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat, i l'Orde de 26 de setembre de 1994, de la Conselleria d'Economia i Hisenda sobre la tramitació anticipada d'expedients de despesa.
  
Ordene
  
Títol I
  
Subvencions
  
Article 1. Àmbit
  
L'objecte d'esta disposició és regular i convocar subvencions destinades a finançar programes de prevenció de la sida i d'atenció psicosocial a pacients seropositius al VIH que s'apliquen en l'àmbit territorial de la Comunitat Valenciana durant l'exercici de l'any 2006.
  
Article 2. Beneficiaris
  
1. Poden sol·licitar les subvencions que regula esta orde les organitzacions no governamentals (ONG) que porten a terme programes de prevenció de la sida en l'àmbit territorial de la Comunitat Valenciana i que tinguen els requisits establits en esta disposició.
  
2. Queden exceptuats de subvenció els programes que, si bé reunixen els requisits d'esta orde, tinguen concertat amb esta conselleria un conveni de col·laboració específic per a dur-lo a terme.
  
Article 3. Finançament
  
Les subvencions regulades per esta orde es financen amb càrrec als pressupostos de la Generalitat Valenciana per a 2006, aplicació pressupostària 49.31.77.2132.398.19.9, codi de línia T2244000, per un import màxim de quatre-cents vint-i-dos mil set-cents huitanta euros (422.780 €), i aplicació pressupostària 71.92.36.5214.053.92.6, codi de línia T2878000, per un import màxim de vint-i-cinc mil euros (25.000 €).
  
Estes ajudes queden condicionades a la disponibilitat de crèdit adequat i suficient per a la cobertura pressupostària en el pressupost de la Generalitat Valenciana per a 2006.
  
Capítol I
  
Despeses de funcionament
  
Article 4. Objecte de la subvenció
  
1. Poden ser objecte de subvenció les despeses que tinguen els requisits següents:
  
a) Despeses corresponents a les activitats acomplides dins del termini previst en l'article 20.1.a.
  
b) Despeses de funcionament dels programes/activitats de prevenció i control de la infecció per VIH/sida i de suport psicosocial que estiguen relacionats de forma directa i objectiva amb el programa i degudament especificats en el projecte presentat per l'entitat, incloses les dels professionals que hi treballen.
  
c) Els conceptes de despeses que s'indiquen a continuació estan sotmesos a les limitacions següents:
  
c1. Dietes i despeses de viatges. No poden superar en total el 8% de l'import total, llevat que la naturalesa del projecte justifique una quantitat superior. Este tipus de despesa s'atén, per analogia, al que estipula el Decret del Govern Valencià, 24/1997, d'11 de febrer, sobre indemnitzacions per raó del servici i gratificacions per servici extraordinari (DOGV núm. 2.931, de 17.02.1997). Dins d'este concepte poden computar-se les indemnitzacions que s'efectuen a favor de voluntaris per a cobrir despeses de trasllats o manutenció i, en eixe cas, no estan subjectes a la limitació del 8% establida en este apartat.
  
c2. No són objecte de subvenció les despeses de taxi, llevat dels casos excepcionals ben justificats pel representant legal de l'entitat.
  
c3. Les despeses professionals no poden superar en conjunt el 65 per 100 de la quantitat subvencionada per al programa.
  
2. En cap cas la contractació de personal per part de les entitats subvencionades segons el que disposa esta orde comporta cap relació jurídica amb la Generalitat Valenciana.
  
3. La distribució de la subvenció per imports i partides segons s'haja formulat en l'annex III, adjunt a la sol·licitud, té caràcter vinculant per al sol·licitant de la subvenció, sense perjudici del que es dispose en acordar-se'n la concessió. En tots els casos, qualsevol proposta de modificació ha de ser autoritzada per la Direcció General de Salut Pública.
  
Article 5. Programes/activitats
  
1. Les ajudes que regula esta orde van destinades al foment i la promoció dels programes de prevenció de la sida. Tenen prioritat els programes/activitats que tinguen els continguts següents:
  
a) Estratègies i intervenció per a la prevenció de la infecció per VIH en poblacions més vulnerables a la infecció (usuaris de drogues per via parenteral i les seues parelles sexuals, hòmens que tenen pràctiques homosexuals o bisexuals, treballadors/res de sexe, presos/es, immigrants, etc.).
  
b) Grups d'ajuda mútua/suport emocional entre infectats/des i activitats de suport psíquic i el seu entorn.
  
c) Programes de caràcter innovador que contribuïsquen a donar noves i efectives respostes a la necessitat d'intervenció per a la prevenció de la infecció per VIH en dones i en jóvens.
  
d) Coordinació i desenvolupament de programes conjunts entre entitats que treballen en la lluita contra la sida en projectes concordes amb les prioritats establides en el present apartat.
  
2. Tots els programes/activitats esmentats en l'apartat anterior han d'incloure l'avaluació de resultats com a fase final de l'execució del programa.
  
Article 6. Requisits de les ONG
  
1. Per tindre accés a les ajudes regulades en esta orde, les organitzacions no governamentals sol·licitants hauran de tindre els requisits mínims següents:
  
a) Estar legalment constituïdes i inscrites en el registre que els corresponga.
  
b) No tindre finalitat lucrativa.
  
c) Disposar d'una seu central o d'una delegació permanent a la Comunitat Valenciana. Per a això, s'entén per delegació permanent la presència física, amb domicili social, al territori de la Comunitat Valenciana, acreditada documentalment. En estos casos, la delegació permanent ha d'assumir la gestió dels programes finançats per la Generalitat Valenciana, i s'ha de comprometre a dur la gestió econòmica i administrativa i la direcció del programa en l'oficina de la Comunitat Valenciana.
  
d) Tindre com a finalitats institucionals la realització d'activitats de prevenció de la sida, i estar en condicions de demostrar, mitjançant documentació fefaent, que l'ONG/organitzacions actua de manera continuada en este àmbit. L'experiència mínima necessària que han de tindre les ONG/organitzacions per accedir a la present convocatòria d'ajudes és d'un any.
  
e) Estar al corrent en el compliment de les obligacions tributàries i de la Seguretat Social, de la manera que s'establix en l'Orde de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
f) En el cas d'haver rebut anteriorment subvencions de la Generalitat Valenciana o d'altres administracions públiques en les matèries objecte d'esta convocatòria, haver complit les obligacions que comportava la concessió.
  
g) No estar sotmesa a un procediment de reintegrament de la totalitat o d'una part de les subvencions concedides per la Generalitat Valenciana, ni haver estat objecte d'un procediment de reintegrament.
  
2. Es poden exigir requisits addicionals als establits en l'apartat anterior, segons els programes proposats per al finançament i la valoració econòmica. Estaran eximides de l'obligació d'acreditar estos requisits les entitats que han satisfet esta obligació en el període de cinc anys abans d'esta convocatòria, llevat que s'hagen produït canvis en els estatuts des que es van presentar.
  
Article 7. Documentació que cal aportar
  
La sol·licitud de subvenció, que s'ha de presentar segons el model A que figura en l'annex I (programes/activitats) d'esta orde, ha d'anar acompanyada d'esta documentació:
  
a) Còpia autenticada o fotocòpia compulsada dels estatuts ?sempre que no s'hagen presentat en els darrers cinc anys o quan, si s'ha fet, hi haja hagut canvis no notificats-, en els quals ha de constar explícitament l'àmbit de la institució, així com la inexistència de finalitat lucrativa en les seues finalitats.
  
b) Còpia autenticada o fotocòpia compulsada de la seua inscripció en el registre corresponent.
  
c) Certificació acreditativa de l'acord adoptat per l'òrgan competent que autoritze la sol·licitud d'ajuda i aprove el programa/activitat i pressupost presentat.
  
d) Certificat lliurat pel president/a i secretari/ària que, si s'han rebut amb anterioritat subvencions de la Generalitat Valenciana o d'altres administracions públiques en les matèries objecte d'esta convocatòria, s'han complit les obligacions que comportaren la concessió.
  
e) Certificat lliurat pel president/a i secretari/ària de no trobar-se sotmesa en cap procediment de reintegrament de totes o part de les subvencions concedides per la Generalitat Valenciana, ni d'haver estat objecte d'un procediment de reintegrament.
  
f) Declaració en què conste el coneixement i el compromís respecte a les obligacions establides en l'article 8 d'esta orde.
  
g) Els sol·licitants de les subvencions han d'acreditar que es troben al corrent de les seues obligacions tributàries estatals i autonòmiques i de la Seguretat Social en el moment en què acabe el termini de presentació de les sol·licituds, de la manera que establix l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21.06.1996).
  
En el cas d'institucions que tinguen alguna exempció tributària, es presentarà documentació que n'acredite la concessió efectiva.
  
h) Memòria de l'exercici 2004, amb expressió de:
  
- Detall de subvencions rebudes de qualsevol administració pública i/o finançament extern d'un altre tipus.
  
- Pressupost d'ingressos i despeses, que es presentarà segons el model que figura en l'annex II de la present orde.
  
- Detall de subvencions i ajudes atorgades pel sol·licitant, durant l'exercici 2005, a altres entitats amb personalitat jurídica, professionals, col·lectius i, fins i tot, a persones individuals o nuclis familiars, en matèries objecte d'esta convocatòria.
  
i) Pressupost desglossat per partides de les despeses previstes per a 2006 i dels possibles recursos amb què es compta per a finançar-les, segons el model que figura com a annex III d'esta orde.
  
j) Memòria detallada per a cada programa que s'haja de fer durant l'any 2006 per al qual se sol·licita subvenció, en el qual ha de constar:
  
- Objectiu general.
  
- Objectiu específic.
  
- Cronograma d'activitats.
  
- Contingut de les activitats.
  
- Cobertura poblacional estimada.
  
- Relació de l'equip professional, titulació, categoria, càrrec i horaris de dedicació per a cada programa.
  
- Còpia compulsada de la titulació de cada professional.
  
- Pressupost d'ingressos i despeses per programa.
  
- Avaluació.
  
k) Certificació expedida per l'entitat bancària on s'hagen de fer, si cal, els pagament, en la qual s'ha d'especificar el codi de l'entitat, el codi de la sucursal, el número de compte i titular, així com comunicació fefaent del CIF del peticionari. (Model de manteniment de tercers).
  
Article 8. Criteris per a l'avaluació de programes i projectes
  
Per a la concessió de les subvencions, es valoren prioritàriament:
  
1. L'adequació de les propostes de programes/activitats de prevenció de la sida a les prioritats que s'establisquen en l'article 5 de l'orde, així com la seua transcendència per a l'afavoriment d'una resposta assistencial integral a les persones afectades pel VIH/sida.
  
2. La cobertura territorial i poblacional, la dotació de recursos específics existents en el territori on es plantege la intervenció i el nivell de coordinació amb altres xarxes públiques d'actuació complementàries en la matèria, fonamentalment sanitària, de servicis socials i educativa, atenent criteris de planificació territorial.
  
3. L'avaluació adequada de les activitats fetes en l'exercici 2005 i els anteriors. Per a esta avaluació es prendrà com a referència la memòria d'activitats presentada per l'entitat/organisme sol·licitant, així com tots els antecedents que estiguen en poder de l'administració.
  
4. El grau de finançament propi i de diversitat del finançament extern.
  
5. La continuïtat de les accions iniciades en l'exercici anterior que hagueren estat finançades per la Conselleria de Sanitat.
  
6. El grau de complement que estos programes o accions comporten amb els propis de la Conselleria de Sanitat per a la consecució dels objectius marcats.
  
Article 9. Obligacions de les entitats subvencionades
  
Els beneficiaris de les subvencions estan obligats a:
  
1. Col·laborar amb la Direcció General de la Salut Pública (Servici del Pla de la Sida de la Comunitat Valenciana) en la coordinació i la integració dels programes i servicicis/activitats subvencionats, així com en l'execució dels programes d'actuació proposats per aquella.
  
2. No alterar la finalitat de les subvencions i complir les obligacions que establix la legislació vigent per als perceptors de fons públics.
  
3. Facilitar la inspecció i el control de la Direcció General de la Salut Pública a fi de conéixer qualsevol aspecte de l'activitat subvencionada.
  
4. Facilitar tota la informació econòmica, fiscal, laboral, tècnica i de qualsevol tipus que els siga requerida per la Direcció General de la Salut Pública, sense perjudici de la confidencialitat exigible.
  
5. Deixar constància expressa de la condició de programa/activitat subvencionat per la Generalitat Valenciana en qualsevol relació amb altri, incorporant, en tot cas i de forma visible, el logotip de la Generalitat Valenciana en les activitats de difusió que es facen, amb l'autorització prèvia de la Conselleria de Sanitat.
  
6. En qualsevol cas, els beneficiaris de subvencions estan obligats a complir el que disposa l'article 14 de la Llei 38/2003, de 17 de novembre, General de Subvencions i l'article 47 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei de la Hisenda Pública de la Generalitat Valenciana, segons la redacció resultant de la modificació realitzada per l'article 20 de la Llei 14/1997, de la Generalitat Valenciana i per la Llei 9/1999, de 30 de desembre, de mesures fiscals, de gestió administrativa i financera i d'organització de la Generalitat Valenciana.
  
Capítol II
  
Inversions en equipament i obres
  
Article 10. Objecte de la subvenció
  
Les subvencions regulades en este capítol han de ser destinades al finançament de les despeses següents:
  
1. Adquisició de material inventariable i/o equipament.
  
2. Obres de reforma, reparació, conservació i manteniment, en els termes que estableix l'article 123 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques.
  
En la sol·licitud de la subvenció cal concretar els immobles que puguen ser objecte de les obres a què fa referència l'apartat anterior, vinculant el sol·licitant de la subvenció a fer efectives les obres que se subvencionen.
  
Article 11. Criteris que cal seguir per a la concessió de les subvencions
  
Per a la concessió de les subvencions que regula este capítol, es tenen en compte els criteris de valoració establits, amb caràcter general, en l'article 7 d'esta orde i, en particular, es consideren les prioritats següents:
  
1. Els equipaments i reformes en aquells recursos en funcionament.
  
2. L'equipament per a la seua obertura dels recursos l'obra dels quals ja estiga acabada.
  
3. L'adquisició o adequació d'unitats mòbils per al desenvolupament de programes de prevenció mitjançant estratègies d'acostament.
  
Article 12. Documentació que cal aportar
  
La sol·licitud de subvenció s'ha de fer segons el model B que figura en l'annex I (equipaments i obres) d'esta orde, i ha d'anar acompanyada de la documentació que s'exigix en l'article 6 d'esta orde i, amb caràcter específic, de la que a continuació es detalla per a cada cas:
  
1. En la sol·licitud de subvenció per a adquisició d'equipament i material inventariable:
  
1.1 Pressupost, com a mínim, de tres empreses subministradores de l'equipament, en el qual figure l'import del cost per unitat i l'import total de les adquisicions que es pretenen fer.
  
1.2 Pel que fa a equips informàtics, mitjans audiovisuals i aparells clínics, han d'indicar-se els objectius concrets que es pretenen aconseguir amb la seua adquisició.
  
1.3 En tots els casos, s'ha de fonamentar la necessitat d'equipament de qualsevol tipus, per a l'adquisició del qual se sol·licita la subvenció. S'han d'exposar també els recursos en la matèria que té l'ONG/organització sol·licitant.
  
2. En les sol·licituds de subvenció per a obres de conservació, reparació o reforma:
  
2.1 Certificat del Registre de la Propietat que acredite la titularitat, així com la inexistència de càrregues o gravàmens sobre l'immoble per al qual se sol·licita la subvenció.
  
2.2 En el cas que les obres per a les quals se sol·licita subvenció s'hagen de fer en immobles arrendats o cedits, s'ha d'aportar el contracte d'arrendament o un document acreditatiu de la cessió, així com una autorització del propietari per a fer-les.
  
2.3 Memòria detallada de les obres que s'han de fer, així com del pressupost comprensiu d'amidaments i preus unitaris firmats pel contractista i, si és el cas, pel professional corresponent.
  
2.4 Programa d'actuació que garantisca l'execució de les obres en l'exercici per al qual es concedeix la subvenció.
  
Article 13. Obligacions dels beneficiaris
  
Els beneficiaris de les subvencions s'han de subjectar a les obligacions derivades del contingut d'esta orde, de la resolució de concessió de la subvenció i, en general, de la normativa que s'aplica. En tots els casos són obligacions de les ONG beneficiades les establides en l'article 14 de la Llei 38/2003, de 17 de novembre, General de Subvencions, i, en particular:
  
1. Fer la inversió que fonamenta la concessió d'ajuda en l'exercici de 2006 i garantir l'afectació del material inventariable o equipament.
  
2. En el cas de concessió d'ajudes per a equipament de centres afectats per obres s'ha de presentar el certificat de finalització de les obres abans de l'acabament del termini de justificació de la subvenció concedida (15 de desembre de 2006). La falta de presentació és motiu de revocació de l'ajuda concedida.
  
Títol II
  
Procediment
  
Capítol I
  
Iniciació del procediment
  
Article 14. Instància i lloc de presentació de les sol·licituds
  
Les entitats a què es refereix l'article 2 d'esta orde han de presentar la seua sol·licitud (segons el model de l'annex I, model A, programes/activitats, o model de l'annex I, model B, equipaments/obres, al Registre de la Conselleria de Sanitat, situat al carrer del misser Mascó, núm. 31, 46889 València, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, que modificava l'anterior.
  
Els models normalitzats estaran disponibles en els servicis centrals i en les direccions territorials de la Conselleria de Sanitat; també se'n pot obtindre una versió electrònica en el web de la Conselleria de Sanitat, Direcció General de Salut Pública. http://www.san.gva.es
  
Article 15. Terminis de presentació
  
El termini de presentació de les sol·licituds de subvenció regulades en esta orde és de 20 dies hàbils comptadors a partir de l'endemà de la publicació en el Diari Oficial de la Generalitat Valenciana.
  
Capítol II
  
Tramitació, resolució i recursos
  
Article 15. Comissió avaluadora
  
Per a l'estudi de les sol·licituds i la proposta de resolució es constitueix una comissió avaluadora. Esta comissió està constituïda pels membres següents:
  
President
  
- El director general de Salut Pública o la persona que hi delegue.
  
Vocals
  
- Un representant de la Direcció General d'Assistència Sanitària.
  
- Un representant de la Direcció General de Qualitat i Atenció al Pacient.
  
- Un representant de la Direcció General d'Atenció a la Dependència.
  
- La cap del Servici del Pla de la Sida actua com a secretària de la comissió avaluadora.
  
La comissió té facultats per a resoldre tots els dubtes que apareguen en la interpretació de les bases i la possibilitat d'entrevistar els sol·licitants si ho considera convenient.
  
Article 17. Instrucció
  
1. Relació provisional de sol·licituds, admeses i excloses.
  
Rebudes les sol·licituds i la documentació, s'estudiaran. En el termini màxim d'un mes, a partir de l'endemà del dia d'acabament per a la presentació de sol·licituds, la comissió avaluadora publicarà en la pàgina web de la conselleria i en el tauler d'anuncis de la seu central de la Conselleria de Sanitat (carrer del misser Mascó, 31, València) la llista provisional de sol·licituds admeses i excloses amb indicació de les causes d'exclusió. Quan la sol·licitud no tinga els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que resulte exigible segons esta orde, la persona interessada disposarà d'un termini de 10 dies perquè esmene la falta o aporte els documents preceptius, amb la indicació que si no ho fa, es considerarà que desisteix de la seua petició i s'arxivarà l'expedient sense cap altre tràmit.
  
2. En qualsevol fase de la tramitació de l'expedient, a la vista de la documentació que tinga l'administració i de les obligacions que s'adquirisquen per la concessió de l'ajuda, es podran demanar informes dels organismes i les entitats que s'estime oportú i efectuar les comprovacions necessàries sobre l'exactitud de tot això.
  
3. El termini màxim per a resoldre i notificar la resolució dels expedients és de tres mesos comptadors des de la data d'acabament del termini de presentació de les sol·licituds fixat en esta orde. No obstant això, perquè puga començar a comptar el termini esmentat, s'ha d'haver publicat abans en el Diari Oficial de la Generalitat Valenciana la Llei de Pressupostos de la Generalitat Valenciana per a 2006 i haver-se expedit les diligències a què fa referència la disposició addicional 1a d'esta orde.
  
Article 18. Proposta i concessió d'ajudes
  
El director general de Salut Pública fa al conseller la proposta de resolució de les subvencions en la qual ha d'expressar:
  
- El sol·licitant o la relació de sol·licitants per als quals es proposa la concessió de les subvencions.
  
- La quantia de la subvenció atorgada desglossada per programes.
  
- La motivació de la distribució de les subvencions, d'acord amb els criteris previstos en l'article 8.
  
En el cas que la concessió d'ajudes es desviara de la proposta de la Direcció General de Salut Pública, se n'han d'explicar els motius en la resolució.
  
Article 19. Recursos
  
1. Contra la resolució del conseller de Sanitat, expressa o presumpta, que exhaurix la via administrativa, pot formular-se un recurs contenciós administratiu, que s'ha d'interposar en la forma, el termini i les condicions que determine la llei reguladora de la jurisdicció esmentada.
  
El silenci administratiu s'entén negatiu, d'acord amb l'article 44.1 de la Llei 30/1992, segons la redacció donada per la Llei 4/1999, de 13 de gener.
  
2. D'acord amb el que disposa el paràgraf 8 de l'article 47 del Decret Legislatiu de 26 de juny de 1991 del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, modificat per la Llei 9/1999, de 30 de desembre, de mesures fiscals, de gestió administrativa i financera i d'organització de la Generalitat Valenciana, qualsevol alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions públiques, o d'altres ens públics o privats, pot donar lloc a la modificació de la resolució de concessió.
  
Títol III
  
El pagament i la justificació
  
de les subvencions
  
Article 20. Pagament d'ajudes
  
L'ordenació del pagament de les subvencions que es regulen en esta orde es fa d'acord amb els criteris continguts en l'article 47 bis del Text Refós de la Llei d'Hisenda Pública Valenciana, modificat per la Llei 9/1999, de 30 de desembre, de mesures fiscals, de gestió administrativa i financera i d'organització de la Generalitat Valenciana, i en l'article 23 de la Llei 8/1995, de 29 de desembre, de Mesures Fiscals, Administratives i d'Organització de la Generalitat Valenciana en els termes següents:
  
1. Pel que fa al pagament amb càrrec al capítol IV codi de línia T2244000:
  
a. En el moment de la concessió de la subvenció es lliura el 40% de la quantitat assignada. Este pagament està condicionat a la presentació prèvia de la justificació de despeses que arriben al percentatge esmentat o bé a la presentació de la fiança dipositada davant els serveis territorials de la Conselleria d'Economia, Hisenda i Ocupació corresponent.
  
b. Quan l'entitat haja justificat el 40% ja lliurat, se'n pot pagar un 20% més, amb la justificació prèvia de les despeses.
  
c. El 40% restant el fa efectiu la Generalitat Valenciana quan es justifique correctament la totalitat de la quantitat concedida.
  
2. Pel que fa al pagament al càrrec al capítol VII codi línia de T2878000:
  
El pagament es fa pel total del seu import, amb la justificació documental prèvia de les despeses que per igual o superior quantia s'hagen fet. No obstant això, pot anticipar-se el pagament del 15% després de la resolució de concessió de la subvenció, sempre que es garantisca aportant un aval bancari per l'import de la quantitat anticipada.
  
En els supòsits de pagaments anticipats després de la prestació de fiança mitjançant aval, este ha de ser dipositat en la Direcció Territorial de la Conselleria d'Economia, Hisenda i Ocupació, presentant a la Conselleria de Sanitat un resguard o carta de pagament acreditatiu d'eixe depòsit.
  
Este aval no pot ser cancel·lat mentre no es justifique, de la manera anteriorment indicada, la despesa efectuada per l'ONG i anticipada.
  
Article 21. Justificació de la subvenció
  
1. En la justificació de les subvencions regulades en esta orde s'han d'observar les regles següents:
  
a). Les factures o els justificants presentats han de ser tots originals, amb data anterior al 15 de desembre de 2006.
  
b). Per a les justificacions corresponents al personal contractat, s'han de presentar les nòmines adaptades al model oficial i els justificants de cotització a la Seguretat Social, dels contractes de treball i del model d'ingrés de retencions per IRPF en l'Agència Tributària.
  
c). Les justificacions corresponents a col·laboracions puntuals o a prestacions de servicis figuraran en rebuts o factures on consten les dades del perceptor, el seu NIF, el concepte pel qual és retribuït i la retenció de l'IRPF, així com, si és el cas, la identificació de l'IVA en l'import de la factura, i les dades fiscals de la institució.
  
d). Ajudes destinades a l'adquisició de material inventariable i/o equipament: original i còpia compulsada de les factures del material inventariable i/o equipament, expedides per l'empresa proveïdora.
  
e). Ajudes destinades a la realització d'obres de conservació, reparació, reconstrucció, condicionament i/o reforma: els pagaments s'efectuaran contra certificació d'obra expedida per un tècnic competent i de conformitat amb el projecte presentat. En les obres de menor quantia i que per les seues característiques no exigisquen una redacció prèvia de projecte tècnic, basta aportar la factura original i una còpia.
  
En tots els casos les factures han de tindre totes les dades formals que exigix per a expedir-les la normativa i, en particular, el Reial Decret 1.496/2003, de 18 de desembre (BOE núm. 286, de 29 de novembre de 2003).
  
2. S'afegirà a la documentació justificativa, en el termini d'un mes des que s'haja presentat, un informe detallat de les activitats fetes segons la memòria presentada en el seu moment, signada i segellada pel representant legal.
  
3. Sense perjudici del que preveu l'article 35.c) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, mentre s'estiga valorant la documentació justificativa de la subvenció, la Direcció General de la Salut Pública mantindrà els originals en el seu poder.
  
Després d'això diligenciarà la que siga acceptada com a justificació vàlida perquè quede constància que fa referència a una activitat ja subvencionada. Acabat este procés, es farà la devolució de la documentació original.
  
Article 22. Reintegrament de les quantitats percebudes
  
Les ONG beneficiàries hauran de reintegrar la totalitat o una part de la quantitat percebuda més els interessos de demora corresponents en els casos establits en l'article 37 de la Llei General de Subvencions i en l'article 47.9 del Decret Legislatiu de 26 de juny de 1991, del Consell de la Generalitat Valenciana, que aprova el Text Refós de la Llei de la Hisenda Pública de la Generalitat Valenciana, modificat per la Llei 9/1999, de 30 de desembre, de Mesures Fiscals, de Gestió Administrativa i Financera i d'Organització de la Generalitat Valenciana. S'ha de reintegrar les quantitats percebudes i s'exigixen interessos de demora des del moment del pagament de la subvenció en el casos següents:
  
a). Incompliment de l'obligació de justificació.
  
b). Obtindre la subvenció sense tindre les condicions que s'hi requerien.
  
c). Incompliment de la finalitat per a la qual fou concedida la subvenció.
  
d). Incompliment de les condicions imposades als beneficiaris amb motiu de la concessió de la subvenció.
  
DISPOSICIÓ ADDICIONAL
  
Si hi ha un augment dels crèdits per a atendre estes ajudes, el conseller de Sanitat, mitjançant una resolució publicada en el Diari Oficial de la Generalitat Valenciana, pot incrementar en la quantia corresponent l'import global màxim destinat al finançament de les ajudes previstes en esta orde, sense necessitat que s'amplie el termini de presentació de les sol·licituds.
  
L'import de les subvencions no pot ser en cap cas de tal quantia que, aïlladament o en concurrència amb subvencions o ajudes d'una altra administració, supere el cost de l'activitat que fa el benficiari.
  
DISPOSICIÓ FINAL
  
Esta orde comença a vigir l'endemà de la publicació en el Diari Oficial de la Generalitat Valenciana.
  
València, 17 de novembre de 2005.
  
El conseller de Sanitat,
  
VICENTE RAMBLA MOMPLET
  
Annex I
  
Model A
  
Sol·licitud de subvenció (Programes/activitats)
  
Nom ... DNI ...
  
Adreça ... Localitat i província ... CP ...
  
Com a representant legal de l'ONG ..., inscrita en el Registre d..., amb CIF ...,
  
telèfon ..., fax ..., adreça ..., localitat i província ..., CP ...
  
Expose
  
L'Orde d. .... d .- de 2004, de la Conselleria de Sanitat (DOGV núm. ...., d .... de 2004), establix les normes per a la concessió de subvencions destinades a finançar programes/activitats de prevenció de la sida i d'atenció psicològica a pacients seropositius durant l'any 2006.
  
Estime que tinc els requisits que s'hi exigixen.
  
Aporte la documentació detallada, segons l'article 7.
  
Sol·licite
  
Una subvenció per un import total d ... euros.
  
Lloc i data ...
  
Signatura i segell
  
Conselleria de Sanitat
  
Direcció General de Salut Pública
  
Pla de la Sida de la Comunitat Valenciana
  
C/ del misser Mascó, 31, 46792 València
  
ANNEX I
  
Model B
  
Sol·licitud de subvenció (equipament/obres)
  
Nom ... DNI ... Adreça ...
  
Localitat i província ... CP ...
  
Com a representant legal de l'ONG ..., inscrita en el Registre d..., amb CIF ...,
  
telèfon ..., fax ..., adreça ..., localitat i província ..., CP ...
  
Expose
  
L'Orde d... d- de... de la Conselleria de Sanitat (DOGV núm. ..., d ... de ...), establix les normes per a la concessió de subvencions destinades a finançar equipament i obres dels recursos en funcionament durant l'any 2006. Estime que tinc els requisits que s'hi exigixen.
  
Aporte la documentació detallada, segons els articles 7 i 12.
  
Sol·licite
  
Una subvenció per un import total d ... euros, desglossats d'esta manera:
  
1. Adquisició de material inventariable i/o equipament: ... euros
  
2. Obres de conservació, reparació, condicionament i/o reforma: ... euros.
  
Total de la subvenció sol·licitada ... euros.
  
Lloc i data ...
  
Signatura i segell
  
Conselleria de Sanitat
  
Direcció General de Salut Pública
  
Pla de la Sida de la Comunitat Valenciana
  
C/ del misser Mascó, 31, 46160 València
  
ANNEX II
  
Pressupost de l'exercici 2005
  
Ingressos
  
1. D'organismes públics (detall organisme / concepte)
  
1.1 Comunitat europea
  
1.2 Estat
  
1.3 Comunitat autònoma
  
1.4 Diputacions
  
1.5 Ajuntaments
  
1.6 Altres entitats locals
  
2. D'institucions privades i particulars (detall institució / concepte)
  
3. Herències, llegats i donacions
  
4. Propis
  
4.1 Venda de productes
  
4.2 Prestacions de servicis
  
4.3 Quotes de soci (nombre de socis x quota = total).
  
4.4 Activitats de recaptació (especifiqueu-les)
  
5. Crèdits o prestacions percebuts en l'exercici (entitat / concepte)
  
6. Financers
  
Total d'ingressos Superàvit
  
Despeses
  
1. De personal
  
1.1 Retribucions: bàsiques i complementàries
  
1.2 Quotes de la Seguretat Social
  
1.3 Altres despeses socials
  
2. De manteniment
  
2.1 Tributs locals, autonòmics i estatals
  
2.2 Treballs, subministraments i servicis exteriors
  
2.2.1 Arrendaments
  
2.2.2 Reparació i conservació de béns
  
2.2.3 Subministraments
  
7.6.9.4 Energia elèctrica
  
4.2.3.0 Aigua
  
6.3.0.6 Gas
  
4.6.7.1 Combustible
  
2.9.0.3 Vestuari
  
8.0.6.8 Productes alimentaris
  
8.3.3.7 Productes farmacèutics
  
9.1.1.1 Altres
  
2.2.4 Transports i comunicacions
  
2.2.3.7 Parc mòbil
  
3.9.4.6 Altres servicis de transport
  
4.4.6.0 Telèfon
  
7.6.6.1 Altres comunicacions (correu, telègraf)
  
2.2.5 Treballs realitzats per altres empreses
  
4.8.9.6 Neteja
  
0.2.0.6 Seguretat
  
0.5.8.8 Servicis de professionals independents
  
9.9.7.6 Altres
  
2.2.6 Primes d'assegurances
  
2.2.7 Material d'oficina
  
7.8.2.1 Material d'oficina no inventariable
  
2.2.0.5 Premsa, revistes i publicacions periòdiques
  
3.1.1.0 Llibres i altres publicacions
  
7.3.1.4 Altres.
  
2.2.8 Altres despeses
  
6.5.1.5 Publicitat i propaganda
  
2.1.3.3 Publicacions institucionals
  
2.3.1 Dietes, locomoció i trasllats
  
3. D'inversió
  
3.1 Equipament
  
3.2 Conservació i reparacions extraordinàries
  
3.3 Construccions
  
4. Financeres
  
4.1 Amortització de crèdits i préstecs
  
4.2 Interessos
  
4.3 Altres despeses financeres
  
Total de despeses Dèficit
  
Lloc i data ...
  
Signatura i segell
  
ANNEX III
  
Pressupostos dels programes per als quals se sol·licita ajuda durant 2006
  
Pressupost d'ingressos
  
1. Ingressos propis: ... euros
  
2. Finançament extern (1)
  
Entitat Quantitat
  
... ... euros
  
... ... euros
  
... ... euros
  
Total d'ingressos: ... euros
  
Pressupost de despeses (Ompliu este apartat de l'annex una vegada per cada programa presentat.)
  
Programa 1
  
1. Despeses de funcionament: ... euros
  
(subministraments, material d'oficina, etc.)
  
2. Despeses de professionals:
  
Programa 2
  
1. Despeses de funcionament: ... euros
  
(subministraments, material d'oficina, etc.)
  
2. Despeses de professionals:
  
TOTAL Despeses derivades de Programes de prevenció del Sida..........€
  
(1) \* Cal especificar la font de finançament extern, siga quina en siga la modalitat, rebut de la Generalitat Valenciana, d'altres administracions públiques o d'altres ens públics o privats.